Zagreb, 22. studenoga 2019.g.

**Povjerenstvo za odlučivanje o sukobu interesa (u daljnjem tekstu: Povjerenstvo)** u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu ZSSI), **u predmetu Alena Preleca, zastupnika u Hrvatskom saboru i općinskog načelnika Općine Brdovec,** pokrenutog Odlukom Povjerenstva broj: 711-I-1329-P-213-18/19-06-17 od 8. ožujka 2019.g., na 70. sjednici, održanoj dana 22. studenoga 2019.g., donosi sljedeću:

**ODLUKU**

**Dužnosnik Alen Prelec, općinski načelnik Općine Brdovec, u obavljanju funkcije predstavnika Općine Brdovec u Skupštini trgovačkog društva ZAPREŠIĆ d.o.o., čiji je Općina Brdovec jedan od 7 imatelja udjela u temeljenom kapitalu te raspolaže sa 12% glasova u Skupštini, nije se našao u situaciji realiziranog sukoba interesa, obzirom da nije od 15. siječnja 2018.g. do danas donosio odluke iz nadležnosti Skupštine koje bi se odnosile na radni i materijalni status direktora Željka Majcena, koji je navedenog dana diskrecijski odlučio o zapošljavanju njegova sina u tom trgovačkom društvu.**

Obrazloženje

Povjerenstvo je na 41. sjednici, održanoj 8. ožujka 2019.g. pokrenulo postupak protiv dužnosnika Alena Preleca, općinskog načelnika Općine Brdovec, radi utvrđivanja je li se povodom obavljanja funkcije predstavnika Općine Brdovec, u Skupštini trgovačkog društva ZAPREŠIĆ d.o.o., kao jednog od suosnivača, našao u sukobu interesa koji bi proizlazio iz donošenja odluka iz nadležnosti Skupštine koje se odnose na radni i materijalni status direktora tog trgovačkog društva, u razdoblju od 15. siječnja 2018.g. kada je diskrecijskom odlukom direktora Željka Majcena u istom trgovačkom društvu zaposlen sin dužnosnika, s obzirom da navedena okolnost može utjecati na nepristranost dužnosnika u obavljanju dužnosti.

Navedenom odukom dužnosnik je pozvan očitovati se Povjerenstvu na navode iz odluke u roku od 15 dana od dana primitka iste.

Dužnosnik je podnio Povjerenstvu pisano očitovanje dana 16. srpnja 2019.g. pod brojem 711-U-2626-P-213-18/19-07-3. Dužnosnik u očitovanju u bitnome navodi da je jedan od 7 članova Skupštine trgovačkog društva Zaprešić d.o.o. te da Općina Brdovec u Skupštini ima 12% glasova na Skupštini sukladno svom udjelu u temeljnom kapitalu istog trgovačkog društva. Dužnosnik stoga naglašava da nije mogao bitno utjecati o poslovnim planovima niti o radnom ili materijalnom statusu direktora trgovačkog društva. Također navodi da se o radnom ili materijalnom statusu direktora odlučivalo prije zasnivanja radnog odnosa njegova sina u trgovačkom društvu Zaprešić d.o.o., jer Željko Majcen obavlja funkciju direktora od 19. siječnja 2017.g., pri čemu je dužnosnik Alen Prelec kada je odlučivao na Skupštini trgovačkog društva raspolagao sa 12% glasova i nije imao odlučni utjecaj na odluke Skupštine. Navodi da je donošenje odluka o zasnivanju radnog odnosa u nadležnosti uprave odnosno direktora trgovačkog društva te da se organizacija i način naplate parkiranja ne odnosi na Općinu Brdovec, koja na svom području nema naplatu parkiranja, već se to odnosi na Grad Zaprešić. Dužnosnik iznosi kako je bitna činjenica da je u trgovačkom društvu postojala potreba za zapošljavanjem devet radnika te da je pristiglo osam zamolbi, što govori o nedostatku radne snage u Republici Hrvatskoj i da je njegov sin takvog profila zanimanja koje se ne smatra rukovodećim i ne utječe na poslovanje trgovačkog društva.

Dužnosnik tvrdi da  u obnašanju javne dužnosti nikada nije stavio svoj privatni interes iznad javnog interesa, niti su njegovi privatni interesi bili u suprotnosti s javnim interesom, a njegov privatni interes nikada nije utjecao na nepristranost u obavljanju javne dužnosti te da svoju dužnost obnaša časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene mu dužnosti te povjerenje građana.

Na zahtjev Povjerenstva, trgovačko društvo Zaprešić d.o.o. očitovalo se dopisom, KLASA: 363-01/18-06/222, URBROJ: 238-119-0919-06 od 3. rujna 2016.g. u kojem se navodi da prema članku 268. Zakona o trgovačkim društvima nadzorni odbor zastupa trgovačko društvo u odnosu prema članovima uprave te da je Ugovor o obavljanju poslova direktora i ugovor o radu između trgovačkog društva Zaprešić d.o.o. i Željka Majcena, direktora sklopljen dana 22. prosinca 2016.g., a isto trgovačko društvo zastupao je prilikom njegova sklapanja predsjednik Nadzornog odbora Drago Bago. Navodi se da isti Ugovor nije mijenjan niti dopunjavan te se nalazi na internatskoj stranici trgovačkog društva.

Navedeni Ugovor o obavljanju poslova direktora i ugovor o radu koji je dana 22. prosinca 2016.g. sklopljen između trgovačkog društva Zaprešić d.o.o., zastupanog po Dragi Bagi, predsjedniku Nadzornog odbora, te Željka Majcena, kao direktora, prileži navedenom očitovanju trgovačkog društva Zaprešić d.o.o.. Člankom 1. tog Ugovora utvrđuje se da je odlukom Skupštine trgovačkog društva od 22. prosinca 2016.g. Željko Majcen imenovan direktorom i da je Skupština utvrdila tekst Ugovora, a isti je sklopljen na razdoblje od pet godina od 19. siječnja 2017.g. do 18. siječnja 2022.g. te da na temelju njega direktor ostvaruje plaću iz radnog odnosa.

Također, na zahtjev Povjerenstva, trgovačko društvo ZAPREŠIĆ d.o.o. očitovalo se dopisom, KLASA: 363-01/18-06/222, URBROJ: 238-119-09-18-2 od 12. srpnja 2018.g. u kojem se navodi da je između tog trgovačkog društva, kao poslodavca, i……………, kao radnika, sina navedenog dužnosnika, dana 15. siječnja 2018.g. sklopljen Ugovor o radu na određeno vrijeme u trajanju od 15. siječnja 2018.g. do 14. srpnja 2018.g. za obavljanje poslova radnog mjesta administrativni referent na poslovima naplate parkiranja. Nadalje se navodi da sklapanju Ugovora nije prethodio javni natječaj jer trgovačka društva nisu zakonski obveznici provedbe istih te da je odabir za popunu radnih mjesta izvršen između kandidata koji su prethodno dostavili pisanu ponudu odnosno iskazali interes za obavljanje poslova u trgovačkom društvu ZAPREŠIĆ d.o.o. Radni zadaci za navedeno radno mjesto utvrđeni su Pravilnikom o izmjenama i dopunama Pravilnika o radu od 3. siječnja 2018.g., koji je donesen nakon što je Grad Zaprešić Odlukom o organizaciji i načinu naplate parkiranja na području grada Zaprešića („Službene novine Grada Zaprešića“ broj 7/17. i 2/18.) povjerio trgovačkom društvu ZAPREŠIĆ d.o.o. organiziranje parkiranja.

 U očitovanju se napominje da je navedeno trgovačko društvo imalo saznanja da je ………. sin dužnosnika Alena Preleca, općinskog načelnika Općine Brdovec i zastupnika u Hrvatskom saboru, a budući da propisi ne zabranjuju zasnivanje radnog odnosa sa sinom dužnosnika, nije postojao razlog da se ne prihvati ponuda osobe koja u cijelosti ispunjava uvjete za obavljanje poslova. Ističe se da nije bilo nikakvih zahtjeva ili pritisaka od bilo koga u pogledu zapošljavanja dužnosnikova sina te da je trgovačko društvo ZAPREŠIĆ d.o.o. zapošljavalo 9 osoba u Radnoj jedinici Parkirališta, a zaprimilo je 8 ponuda zainteresiranih osoba za zasnivanje radnog odnosa kao i da se kasnije nastavio trend nedostatka radnika na tržištu jer je kod popune poslova drugih radnih mjesta za traženih troje radnika zaprimljeno 7 ponuda, a samo je jedan radnik prihvatio obavljanje oglašenih poslova.

 Očitovanju prileži Ugovor o radu na određeno vrijeme sklopljen dana 15. siječnja 2018.g. između navedenog trgovačkog društva, zastupanog po Željku Majcenu, direktoru, kao poslodavcu, i …………….., kao radniku, za obavljanje poslova radnog mjesta administrativni referent na poslovima naplate parkiranja sa koeficijentom složenosti od 2,20 te s 14. srpnja 2018.g. kao danom završetka rada na tim poslovima. Usporedbom podataka iz podnesenog izvješća o imovinskom stanju dužnosnika i podataka iz navedenog ugovora utvrđeno je da se radi o dužnosnikovu sinu.

Očitovanju prileži i zamolba za primanje u radni odnos …………….upućena predmetnom trgovačkom društvu od 2. siječnja 2018.g. za posao koji odgovara njegovim vještinama i potrebama poslodavca zajedno sa životopisom podnositelja ponude te Pravilnik o izmjenama i dopunama Pravilnika o radu koji je dana 3. siječnja 2018.g. donio direktor trgovačkog društva ZAPREŠIĆ d.o.o. nakon savjetovanja s Radničkim vijećem kojim se mijenjaju uvjeti stručne spreme i opisa poslova u RJ Parkirališta za radna mjesta voditelj radne jedinice parkirališta, kontrolor naplate parkiranja, referent naplate parkiranja te se dodaju novi poslovi i zadaci radnog mjesta administrativni referent na poslovima naplate parkiranja, broj izvršitelja 1. Očitovanju prileži i Odluka o organizaciji i načinu naplate parkiranja na području grada Zaprešića kojom se člankom 4. određuje da poslove organizatora parkiranja obavlja trgovačko društvo ZAPREŠIĆ d.o.o.

Na dodatni zahtjev Povjerenstva, trgovačko društvo ZAPREŠIĆ d.o.o. očitovalo se dopisom, KLASA: 363-01/18-06/222, URBROJ: 238-119-09/19-4 od 26. veljače 2019.g. u kojem se navodi da je Općina Brdovec postala član tog trgovačkog društva na temelju Ugovora o prijenosu poslovnih udjela pod 13. veljače 2002.g., solemniziranog kod javnog bilježnika Ivana Adžije iz Zaprešića, poslovni broj OU-41-2002. Navodi se da je Alen Prelec stupio na dužnost općinskog načelnika Općine Brdovec u 2009.g. nakon održanih lokalnih izbora te da od tada na temelju članka 42. Zakona o lokalnoj i područnoj (regionalnoj) samoupravi zastupa Općinu Brdovec u Skupštini trgovačkog društva Zaprešić d.o.o. Iznosi se da je nakon isteka Ugovora o radu od 15. siječnja 2018.g. trgovačko društvo ZAPREŠIĆ d.o.o. sklopilo sa ………………… novi Ugovor o radu na određeno vrijeme na radnom mjestu pomoćnik voditelja RJ Parkirališta za razdoblje od 1. lipnja 2018.g. do 14. srpnja 2018.g., a nakon isteka tog Ugovora sklopljen je Ugovor o radu na neodređeno vrijeme za isto radno mjesto, počevši od 15. srpnja 2018.g.

 Istom očitovanju priložen je Ugovor o prijenosu poslovnih udjela od 13. veljače 2002.g., solemniziran kod javnog bilježnika, kojim je Grad Zagreb kao prenositelj podijelio svoj poslovni udio na 7 nejednakih udjela tako da poslovni udio Općine Brdovec iznosi 12%, Ugovor o radu na određeno vrijeme sklopljen između trgovačkog društva ZAPREŠIĆ d.o.o., kao poslodavca, zastupanog po direktoru Željku Majcenu, i ………………, kao radnika, dana 1. lipnja 2018.g. za radno mjesto pomoćnik voditelja RK Parkirališta, sa koeficijentom složenosti od 2,60 i početkom primjene Ugovora od 1. lipnja 2018.g. do 14. srpnja 2018.g. te Ugovor o radu na neodređeno vrijeme sklopljen između istih ugovornih strana dana 13. srpnja 2018.g. također za radno mjesto pomoćnik voditelja RK Parkirališta istog koeficijenta složenosti s 15. srpnja 2018.g. kao prvim danom primjene tog Ugovora.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru zamjenici dužnosnici u smislu navedenog Zakona, a podstavkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je i dužnosnik Alen Prelec povodom obnašanja dužnosti zastupnika u Hrvatskom saboru kao i povodom obnašanja općinskog načelnika Općine Brdovec obvezan postupati sukladno odredbama ZSSI-a.

Uvidom u Registar dužnosnika koji ustrojava i vodi Povjerenstvo, utvrđeno je da dužnosnik Alen Prelec ima dva punoljetna sina.

Uvidom u podatke sudskog registra nadležnog Trgovačkog suda u Zagrebu, utvrđeno je da je pod matičnim brojem subjekta 080145537 upisano trgovačko društvo ZAPREŠIĆ d.o.o. za obavljanje komunalnih djelatnosti. Kao jedan od imatelj udjela upisana je Općina Bedovec, a Željko Majcen obavlja funkciju direktora od 19. siječnja 2017.g.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Sukladno stavku 2. toga članka Zakona, među članove obitelji u smislu toga Zakona ubrajaju se i krvni srodnici u uspravnoj lozi, dakle i djeca dužnosnika.

Iz očitovanja trgovačkog društva ZAPREŠIĆ d.o.o. proizlazi da je Ugovor o obavljanju poslova direktora i ugovor o radu od 22. prosinca 2016.g. s Željkom Majcenom, kao direktorom, sklopio ispred tog trgovačkog društva Drago Bago, predsjednik Nadzornog odbora, a na temelju odluke Skupštine trgovačkog društva od 22. prosinca 2016.g. Općina Brdovec, kao jedna od 7 suosnivača i imatelja udjela, ima 12% glasova na Skupštini, obzirom da udio Općine Brdovec u vlasništvu (temeljnom kapitalu) istog iznosi 12%. Dužnosnik Alen Prelec od 2009.g. u kontinuitetu zastupa Općinu Brdovec na Skupštini trgovačkog društva te je raspolagao sa navedenim postotkom glasova na Skupštini i kada se odlučivalo o imenovanju Željka Majcena za direktora, dok iz očitovanja trgovačkog društva ZAPREŠIĆ d.o.o. proizlazi da navedeni dužnosnik u obavljanju funkcije člana Skupštine trgovačkog društva ZAPREŠIĆ d.o.o. nije sudjelovao u donošenju odluka iz nadležnosti Skupštine društva kojima je utjecao na status i materijalna prava direktora trgovačkog društva Željka Majcena, u razdoblju od 15. siječnja 2018.g. do danas, niti da su mijenjane ili dopunjavane odredbe sklopljenog Ugovora o obavljanju poslova direktora i ugovora o radu od 22. prosinca 2016.g.

Iz očitovanja i prikupljene dokumentacije utvrđeno je da je sin dužnosnika Alena Preleca, ………………, zaposlen u trgovačkom društvu ZAPREŠIĆ d.o.o. dana 15. siječnja 2018.g. na temelju diskrecijske odluke direktora toga trgovačkog društva Željka Majcena, sukladno ovlastima direktora, i to na radno mjesto administrativni referent na poslovima naplate parkiranja na određeno vrijeme te potom na radno mjesto pomoćnik voditelja RJ Parkirališta na određeno vrijeme i kasnije na isto radno mjesto na neodređeno vrijeme. Dužnosnikov sin zaposlen je bez provedbe natječaja, jer navedeno trgovačko društvo nije obveznik njihove provedbe u situacijama zapošljavanja novih djelatnika, već je zaposlen na temelju iskazanog interesa dužnosnikova sina po uvođenju naplate parkiranja na području Grada Zaprešića kada je upravo odlukom Grada Zaprešića obavljanje poslova naplate parkiranja povjereno tom trgovačkom društvu, pri čemu je postojala potreba za devet novih djelatnika, a pristiglo je samo osam zamolbi kojima je iskazana namjera stupanja u radni odnos.

Iz navedenog proizlazi da njegov sin ne obavlja poslove na području Općine Brdovec niti za potrebe Općine Brdovec, već za potrebe druge jedinice lokalne samouprave kao jednog od sedam imatelja udjela u trgovačkom društvu odnosno da je nastala potreba zapošljavanja većeg broja novih radnika posljedica odluke Grada Zaprešića kojom se obavljanje poslova parkiranja povjerava upravo trgovačkom društvu ZAPREŠIĆ d.o.o. i da utvrđena potreba novog zapošljavanja slijedom toga ne može biti dovedena u vezu s Općinom Brdovec u kojoj dužnosnik Alen Prelec obnaša javnu dužnost.

Dužnosnik Alen Prelec, obavljajući funkciju člana Skupštine trgovačkog društva ZAPREŠIĆ d.o.o., ne odlučuje o radnom i materijalnom statusu zaposlenika istog trgovačkog društva, ali sukladno odredbama Zakona o trgovačkim društvima („Narodne novine“ 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15.) odlučuje o statusu i materijalnim pravima direktora trgovačkog društva. Prema članku 441. stavku 1. ZTD-a, skupština društva s ograničenom odgovornošću odlučuje o pitanjima određenim društvenim ugovorom, a osobito o: financijskim izvješćima društva, izvješću uprave o stanju društva ako ga je društvo dužno izraditi, davanju razrješnice članovima uprave i nadzornog odbora, ako ga društvo ima, imenovanju i opozivu članova uprave, izboru i opozivu članova nadzornog odbora ako ga društvo ima, mjerama za ispitivanje i nadzor nad vođenjem poslova, izmjeni društvenog ugovora, postavljanju zahtjeva za naknadu štete koje društvo može imati protiv članova uprave i drugom.

Iz zaprimljene dokumentacije proizlazi da je dužnosnikov sin zaposlen u trgovačkom društvu ZAPREŠIĆ d.o.o. u siječnju 2018.g. za potrebe obavljanja povjerenih poslova od strane Grada Zaprešića odlukom direktora Željka Majcena na temelju osam pristiglih ponuda, iako je postojala potreba za 9 novih radnika. Dužnosnik kao jedan od 7 članova Skupštine sa 12% raspoloživih glasova u prosincu 2016.g. odlučivao je o njegovu imenovanju direktorom, dakle, više od godinu dana prije zasnivanja radnog odnosa dužnosnikova sina, a u kasnijem razdoblju od sinova zapošljavanja dužnosnik Alen Prelec kao član Skupštine nije odlučivao o statusnim i materijalnim pitanjima Željka Majcena.

Stoga nije utvrđeno da bi se povodom obavljanja funkcije predstavnika Općine Brdovec, u Skupštini trgovačkog društva ZAPREŠIĆ d.o.o., kao jednog od suosnivača, dužnosnik našao u sukobu interesa koji bi proizlazio iz donošenja odluka iz nadležnosti Skupštine koje se odnose na radni i materijalni status direktora tog trgovačkog društva, u razdoblju od 15. siječnja 2018.g. do danas kada je diskrecijskom odlukom direktora Željka Majcena u istom trgovačkom društvu zaposlen sin dužnosnika.

Međutim, imajući u vidu okolnost da Željko Majcen da u obavljanju funkcije direktora trgovačkog društva ZAPREŠIĆ d.o.o. nadzire i ocjenjuje rad zaposlenika te odlučuje o svim eventualnim promjenama radnog statusa i prava iz radnog odnosa zaposlenika, ista dovodi do zaključka da sve eventualne odluke direktora trgovačkog društva, koje utječu ili mogu utjecati na radni status i materijalna prava dužnosnikova sina, mogu stvoriti na strani dužnosnika Alena Preleca odnos obveze ili duga prema direktoru društva Željku Majcenu, kada odlučuje o radnom i materijalnom statusu direktora trgovačkog društva i time mogu utjecati na nepristranost dužnosnika u obavljanju funkcije člana Skupštine tog trgovačkog društva.

Stoga se dužnosnik Alen Prelec nalazi u situaciji potencijalnog sukoba interesa u kojoj njegovi privatni interesi mogu utjecati na nepristranost u obavljanju funkcije člana Skupštine trgovačkog društva ZAPREŠIĆ d.o.o., iz kojih bi razloga dužnosnik bio dužan prevenirati situaciju nastanka stvarnog sukoba interesa te otkloniti od sebe svako postupanje u obavljanju funkcije člana Skupštine kada bi se našao u situaciji odlučivanja o materijalnim i drugim pravima direktora Željka Majcena.

 Slijedom svega navedenog, odlučeno je kao u izreci ove Odluke.

PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Alen Prelec, elektronička dostava
2. Podnositelj prijave
3. Objava na internetskoj stranici Povjerenstva
4. Pismohrana